חוק תאגידי מים וביוב (תיקון מס' 15), התשפ"ג–2023
הצעת חוק פרטית, הכנסת ה-25
פורסם: ספר החוקים, חוברת 3052, עמ' 418, 2023-06-21T00:00:00+03:00
חוק תאגידי מים וביוב (תיקון מס' 15) (להלן – התיקון) כולל כמה תיקונים לחוק תאגידי מים וביוב, התשס"א–2001 (להלן – החוק). התיקון דוחה את המועד המחייב להקמת תאגידי מים וביוב אזוריים ל-1 בינואר 2025. בהתאם לכך, התיקון דוחה גם את המועד המחייב לעניין חובת התיאגוד, כלומר לעניין סמכות מועצת רשות המים להורות לרשות מקומית להצטרף לתאגיד מים וביוב או להקים תאגיד כאמור, כך שיחול ב-1 במאי 2024. הוראה כאמור טעונה התייעצות עם מנהל מינהל שלטון מקומי במשרד הפנים.
עוד נקבע כי סכום העיצום הכספי בשל הפרת הוראת מועצת רשות המים כאמור יוגדל, ויוטל באופן מדורג, בהתאם לאשכול החברתי-כלכלי אליו משויכת הרשות המקומית. עם זאת, מועצת רשות המים לא תורה לרשות מקומית להצטרף לתאגיד מים וביוב ולא תטיל עליה עיצום כספי בשל אי-קיום ההוראה, אם שוכנעה כי הרשות המקומית עשתה כל שביכולתה כדי להצטרף לתאגיד מים וביוב קיים, ובשל נסיבות שאינן בשליטת הרשות המקומית וכל עוד מתקיימות אותן נסיבות, הדבר אינו אפשרי.
בנוסף, התיקון מבטל את המגבלה הקיימת בחוק, שלפיה מספר תאגידי מים וביוב אזוריים לא יעלה על 30, כלומר מספר התאגידים האזוריים ייקבע בהחלטת מועצת רשות המים ללא מגבלה מספרית בחוק. כמו כן, הסמכות לבדיקת מינויים של דירקטורים ומנכ"לים בתאגידי מים וביוב תעבור מהוועדה לבדיקת מינויים המייעצת לרשות החברות הממשלתיות, לידי הוועדה למינוי דירקטורים חיצוניים ברשות המים. הוועדה האמורה תדון ותחליט בעניינו של מועמד בתקופות המפורטות בחוק, שיימנו מיום שהוגשו לה כל המסמכים והמידע שדרשה לשם קבלת החלטה. בהמשך לכך, התיקון קובע הוראת שעה ולפיה אם הוועדה האמורה לא קיבלה החלטה בעניינו של מועמד לכהונת דירקטור בתוך התקופות הקצובות כאמור, מועצת הרשות המקומית תוכל למנות את המועמד לדירקטור שיכהן עד להחלטת הוועדה בעניינו, בכפוף להעברת מסמכים על ידי הרשות המקומית שמבקשת למנותו ולבדיקת היועץ המשפטי של התאגיד בדבר התקיימות תנאי הכשירות למינויו.
עוד נקבע כי ראש רשות מקומית או חבר רשות מקומית, המבקשים להתמנות כדירקטורים בתאגיד מים וביוב, לא יידרשו לעמוד בתנאי הכשירות למינוי לעניין ניסיון והשכלה שכן מדובר בנבחרי ציבור. עם זאת, הוראה זו לא תחול לגבי חבר מועצה המועמד לכהן כיושב ראש דירקטוריון.  
נושא נוסף הנכלל בתיקון נוגע לחלוקת דיבידנדים של תאגידי המים והביוב. בעניין זה נקבע כי הממונה על התאגידים ברשות המים יהיה רשאי לאשר חלוקת דיבידנד לרשות מקומית גם אם תאגיד מים וביוב שבבעלותה לא ביצע שלב משלבי ההקמה של תאגיד אזורי. כמו כן, התיקון מחדש את הוראות השעה שהיו בתוקף בעבר לעניין פטור ממס דיבידנדים שמחלקים תאגידי המים והביוב וזאת עד סוף שנת 2023, וכן לעניין פטור ממס חברות לגבי הכנסות של התאגידים עד סוף שנת 2022.